BMT vakilining so‘zlariga ko‘ra, jahondagi bug‘doy eksportining 30 foizi, makkajo‘xori eksportining 20 foizi va kungaboqarning 76 foizi Ukraina va Rossiya hissasiga to‘g‘ri keladi. Foto: WFP Ukrainadagi vaziyat va jahonda oziq-ovqat narxlarining ko‘tarilishi sababli global ocharchilik xavfi oshmoqda. Bu haqda BMTning Jahon oziq-ovqat dasturi vakili Tomson Piri ma’lum qildi. «Qora dengiz havzasi don va qishloq xo‘jalik mahsulotlari yetishtiriladigan muhim mintaqalardan hisoblanadi», — dedi u. Pirining so‘zlariga ko‘ra, jahondagi bug‘doy eksportining 30 foizi, makkajo‘xori eksportining 20 foizi va kungaboqarning 76 foizi Ukraina va Rossiya hissasiga to‘g‘ri keladi. Uning qayd etishicha, ishlab chiqarish va yetkazib berish zanjiridagi uzilishlar narxlar oshishiga olib keladi. Piri buning natijasida millionlab odamlar jabr ko‘rishi mumkinligini qo‘shimcha qildi. BMT vakilining bildirishicha, mavjud vaziyat Jahon oziq-ovqat dasturi faoliyatining xarajatlari oshishiga ham olib keladi.